## Pravilnik o uvjetima za imenovanje članova komisije za provođenje vozačkog ispita i stručnom ispitu za ovlaštenog ispitivača

### NN 40/1995 (14.6.1995.), Pravilnik o uvjetima za imenovanje članova komisije za provođenje vozačkog ispita i stručnom ispitu za ovlaštenog ispitivača

# HRVATSKI AUTOKLUB

Na temelju članka 205. stavka 3. Zakona o sigurnosti prometa na cestama
("Narodne novine", broj 84/92, 5/93 i 26/93) i članka 4. Pravilnika
o povjeravanju Hrvatskom autoklubu poslova jedinstvenog procesa osposobljavanja
kandidata za vozače, organiziranja i provođenja vozačkih ispita i drugih
poslova javnih ovlasti ("Narodne novine", broj 24/95) Upravni
odbor Hrvatskog autokluba, na sjednici od 9. svibnja 1995. godine, uz suglasnost
ministra prosvjete i športa donio je

## PRAVILNIK

### O UVJETIMA ZA IMENOVANJE ČLANOVA KOMISIJE ZA PROVOĐENJE VOZAČKOG ISPITA I STRUČNOM ISPITU ZA OVLAŠTENOG ISPITIVAČA

Članak 1.

Ovim pravilnikom utvrđuju se uvjeti za imenovanje člana komisije za
provođenje vozačkog ispita, program, kriteriji i način provođenja stručnog
ispita za ovlaštenog ispitivača te postupak predlaganja, izdavanja i oduzimanja
dopuštenja (licence) ovlaštenog ispitivača.

Članak 2.

Za člana komisije koja provodi vozački ispit može biti imenovana osoba
koja ispunjava uvjete utvrđene člankom 5. stavkom 1. Pravilnika o uvjetima
i načinu polaganja vozačkog ispita ("Narodne novine", broj 89/94),
ima položen stručni ispit prema odredbama ovoga pravilnika, te kojoj je
nadležno ministarstvo izdalo dopuštenje (licencu).

Članak 3.

Pravo polaganja stručnog ispita za ovlaštenog ispitivača ima osoba koja
ima:

1. visoku ili višu stručnu spremu prometnog, odgojno-obrazovnog ili
pravnog smjera i važeću vozačku dozvolu odgovarajuće kategorije vozila,
odnosno stručnu spremu za zanimanje instruktor vožnje, i

2. najmanje tri godine radnog iskustva na poslovima obrazovanja ili
osposobljavanja kandidata za vozače.

Uz pajavu za polaganje stručnog ispita prilaže se:

1. školska isprava o završenom obrazovanju iz stavka 1. točke 1. ovoga
članka,

2. domovnica;

3. potvrda o radnom iskustvu na poslovima osposobljavanja ili obrazovanja
kandidata za vozače,

4. ovjerena preslika dozvole za instruktora vožnje,

5. ovjerena preslika vozačke dozvole,

6. uvjerenje da osoba nije pod istragom.

Prijava se podnosi Komisiji za provođenje stručnog ispita za ovlaštenog
ispitivača Hrvatskog autokluba.

#### PROGRAM I KRITERIJI STRUČNOG ISPITA ZA OVLAŠTENOG ISPITIVAČA

Članak 4.

Stručni ispit za ovlaštenog ispitivača sastoji se od:

1. ispita iz poznavanja prometnih i sigurnosnih pravila,

2. ispita iz prometne tehnike,

3. ispita iz poznavanja Zakona o sigurnosti prometa na cestama, te Pravilnika
o uvjetima i načinu polaganja vozačkog ispita, Pravilnika o osposobljavanju
kandidata za vozače vozila na motorni pogon i Pravilnika o provjeri stručne
osposobljenosti djelatnika autoškola i ovlaštenih ispitivača,

4. ispita iz upravljanja vozilom,

5. praktičnog provođenja ispita s kandidatom za vozača,

6. pismenog rada o provedbi ispita s kandidatom za vozača i obrazloženjem
ocjene,

7. usmene obrane.

Sadržaj programa stručnog ispita te kriteriji za polaganje ispita tiskani
su uz ovaj pravilnik i njegov su sastavni dio.

Članak 5.

Na ispita iz članka 4. točka 4. ovoga pravilnika provjerava se i ocjenjuje
vožnja kandidata za ovlaštenog ispitivača na vozilu B kategorije.

Kandidat za ovlaštenog ispitivača dužan je za provođenje tog dijela
stručnog ispita osigurati tehnički ispravno, čisto i uredno vozilo s četvora
vrata.

Članak 6.

Na ispitu iz članka 4. točka 5. ovoga pravilnika kandidat za ovlaštenog
ispitivača prati, provjerava i ocjenjuje vožnju druge osobe po odabranoj
ispitnoj trasi, prema sadržaju ispitnog lista iz Upravljanja vozilom na
motorni pogon.

Kandidat za ovlaštenog ispitivača na dijelu stručnog ispita iz stavka
1. ovoga članka ocjenjuje se temeljem:

- uputa o tijeku i kriterijima ispita,

- sadržaja i kvalitete usmenih uputa tijekom vođenja po odabranoj trasi,

- sposobnosti procjene samostalne, sigurne i pravilne vožnje kandidata,
·

- procjene razine osposobljenosti i ocjene vožnje,

- usmenog obrazloženja ocjene vožnje,

- zaključka o znanju i vještini za uspješno sudjelovanje u prometu.

Članak 7.

Na ispitu iz članka 4. točka 6. ovoga pravilnika kandidat za ovlaštenog
ispitivača u pismenoj fornti obrazlaže svoje odluke, stavove, pismene navode
iz ispitnog lista, te daje dopunska obrazloženja o tijeku vožnje kandidata.

Članak 8.

Na ispitu iz članka 4. točke 7. ovoga pravilnika kandidat za ovlaštenog
ispitivača brani teze iz pismenog dijela ispita i odgovara na pitanja ispitne
komsuje, iz područja:

1. didaktike

2. metodike nastave i obuke vožnje

3. psihologije poučavanja i obuke vožnje

4. prometnih i sigurnosnih pravila

5. poznavanja vozila

6. prometne tehnike

7. poznavanja Pravilnika o uvjetima i načinu polaganja vozačkog ispita,
Pravilnika o osposobljavanju kandidata za vozače vozila na motorni pogon
i Pravilnika o provjeri stručne osposobljenosti djelatnika autoškola i
ovlaštenih ispitivača.

Članak 9.

Ispit iz članka 4. točke 1, 2. i 3. ovoga pravilnika polaže se testom
i traje najduže 90 minuta.

Ispit iz članka 4. točke 4. i 5. ovoga pravilnika polaže se praktično
u vozilu i traje najduže 45 minuta.

Ispit iz članka 4. točke 6. ovoga pravilnika polaže se pismeno a traje
najduže 90 minuta.

Ispit iz članka 4. točke 7. ovoga pravilnika polaže se usmeno.

#### NAČIN PROVOĐENJA STRUČNOG ISPITA ZA OVLAŠTENOG ISPITIVAČA

Članak 10.

Stručni ispit za ovlaštenog ispitivača provodi Komisija Hrvatskog autokluba
koju čine predsjednik i četiri člana, od kojih najmanje dva moraju imati
stručnu spremu instruktora vožnje.

Predsjednik komisije je odgovorna osoba za organizaciju i provođenje
vozačkih ispita Hrvatskog autokluba.

Član komisije može biti diplomirani inženjer prometa, diplomirani pravnik,
profesor psihologije te profesor pedagogije.

Predsjednik i članovi Komisije moraju imati radno iskustvo od najmanje
5 godina na poslovima obrazovanja ili osposobljavanja kadrova u cestovnom
prometu.

Ministarstvo prosvjete i športa i Ministarstvo pomorstva, prometa i
veza mogu imenovati po jednog člana u Komisiju.

Članak 11.

Sastav Komisije koja provodi stručni ispit za ovlaštenog ispitivača
imenuje Hrvatski autoklub rješenjem.

Rješenjem o imenovanju komisije utvrđuje se rok, vrijeme i mjesto održavanja
stručnog ispita, zaduženje pojedinih članova komisije, te ostale okolnosti
od značaja za rad komisije.

Članak 12.

O rokovima, mjestu i vremenu održavanja stručnog ispita Komisija je
dužna obavijestiti kandidate najmanje 30 dana prije dana održavanja ispita.

Članak 13.

Test i kriterije za polaganje ispita iz članka 4. točka 1, 2. i 3. ovoga
pravilnika priprema Komisija.

Članak 14.

Uspjeh kandidata na stručnom ispitu ocjenjuje se ocjenom: "zadovoljio"
ili "nije zadovoljio".

Ocjena Komisije je konačna.

Članak 15.

Kandidat koji nije zadovoljio na pojedinom dijelu ispita iz članka 4.
ovoga pravilnika, ponavlja ispit u cijelosti u roku kojeg određuje Komisija.

Članak 16.

Kandidatu koji je zadovoljio na stručnom ispitu Hrvatski autoklub izdaje
potvrdu o položenom stručnom ispitu za ovlaštenog ispitivača.

#### DOKUMENTACIJA O STRUČNOM ISPITU

Članak 17.

Dokumentaciju o stručnom ispitu čini:

1. prijava kandidata za polaganje stručnog ispita,

2. zapisnik komisije o utvrđivanju vremena i mjesta održavanja stručnog
ispita,

3. ispitni test za dijelove stručnog ispita iz članka 4. točke 1, 2,
3. i 4. ovoga pravilnika,

4. pismeni rad kandidata,

5. zapisnik o provedbi stručnog ispita,

6. knjiga evidencije kandidata i izdanih potvrda o položenom stručnom
ispitu.

Knjigu evidencije iz stavka 1. točke 6. ovoga članka Hrvatski autoklub
čuva trajno, a ostalu dokumentaciju dvije godine.

Članak 18.

Naknadu za stručni ispit utvrđuje Hrvatski autoklub a snosi je kandidat.

#### POSTUPAK PREDLAGANJA IZDAVANJA I ODUZIMANJA DOPUŠTENJA (LICENCE) ZA OVLAŠTENOG ISPITIVAČA

Članak 19.

Hrvatski autoklub predložit će nadležnom ministarstvu izdavanje dopuštenja
(licence) ovlaštenog ispitivača za kandidata kojem je izdao potvrdu o položenom
stručnom ispitu ako u skladu s planom rada za tekuću godinu utvrdi potrebu
za povećanjem broja izvršilaca na poslovima provođenja vozačkih ispita.

Članak 20.

Hrvatski autoklub predložit će da nadležno ministarstvo oduzme dopuštenje
(licencu) ovlaštenom ispitivaču ako ovlašteni ispitivač:

1. učini težu povredu radne dužnosti utvrđenu općim aktom Hrvatskog
autokluba,

2. ne pristupi provjeri stručne osposobljenosti ili na toj provjeri
ne zadovolji.

Što se smatra težom povredom radne dužnosti ovlaštenog ispitivača iz
stavka 1. točke 1. ovoga članka Hrvatski autoklub utvrđuje posebnim općim
aktom.

Članak 21.

Ovaj pravilnik stupa na snagu osmog dana od dana objave u "Narodnim
novinama".

Broj:1195/2-95

Zagreb, 9. svibnja 1995.

Predsjednik Upravnog odbora

**Slavko Degoricija, prof.**, v. r.

### SADRŽAJ STRUČNOG ISPITA ZA OVLAŠTENOG ISPITIVAČA

#### 1. Prometna i sigurnosna pravila

Nastavni sadržaji istovjetni su sadržajima Nastavnog programa predmeta
Prometna i sigurnosna pravila za osposobljavanje kandidata za vozače vozila
na motorni pogon, utvrđenih uprilogu Pravilnika o osposobljavanju kandidata
za vozače vozila na motorni pogon, sadržaju Zakona o sigurnosti prometa
na cestama, s pripadajućim podzakonskim aktima.

#### 2. Prometne tehnika i vozila

Okvirni sadržaji ovoga dijela stručnog ispita odnose se na ona znanja
koja svoju realizaciju nalaze u neposrednoj primjeni propisa u različitim
prometnim situacijama i tako čine osnovu za pravilno i pravovremeno donošenje
odluka, te pravilno i točno reagiranje u konkretnim prometnim situacijama..

\* čimbenici sigurnosti prometa

- osnovni i dopunski čimbenici sigurnosti prometa

- vozilo kao čimbenik sigurnosti (aktivni i pasivni čimbenici sigurnosti)

- cesta kao čimbenik sigurnosti

- dopunski čimbenici sigurnosti (klimatski čimbenici, sredstva za upravljanje
prometom, pravila prometa, kontrola prometa).

\* mehanika kretanja vozila

- težište i stabilnost vozila

- otpori vožnje (otpori pri kretanju vozila)

- brzine

- stabilnost vozila (uzdužna i poprečna stabilnost vozila, klizanje
i prevrtanje vozila)

- kočenje i zaustavni put vozila

- razmak između vozila u koloni

- mimoilaženje vozila

- obilaženje vozila

- pretjecanje vozila

\* kapacitet ceste

\* načela vođenja tokova prometa u zoni raskrižja

\* upravljanje prometom (detektori, prometna svjetla, zeleni val) ·

\* osnovne karakteristike pješačkog prometa

\* parkiranje

\* poznavanje uređaja i opreme na vozilu koji su u funkciji sigurnosti
prometa

\* održavanje vozila s motrišta sigurnosti prometa.

#### 3. Poznavanje Pravilnika

Sadržaji ovoga dijela stručnog ispita se odnose na poznavanje odredbi
utvrđenih u Pravilniku o osposobljavanju kandidata za vozače vozila na
motorni pogon, Pravilniku o uvjetima i načinu polaganja vozačkog ispita
i Pravilniku o provjeri stručne osposobljenosti djelatnika autoškola i
ovlaštenih ispitivača, dakle odredaba koje su za buduće ovlaštene ispitivače
nesporno vrlo značajne i predstavljaju temelj za njihov uspješan i djelotvoran
rad. ·

#### 4. Upravljanje vozilom

Na dijelu stručnog ispita iz upravljanja vozilom kandida za ovlaštenog
ispitivača mora pokazati da poznaje osnove metodike obuke vožnje, a Komisija
ocjenjuje način vožnje i kvalitetu vožnje kandidata za ovlaštenog ispitivača.

a) Način vožnje

Na ispitu iz upravljanja vozilom kandidat za ovlaštenog ispitivača treba
pokazati samostalnu vožnju prema svim prometno-tehničkim elementima trase,
a u skladu s načelima obuke vožnje.

b) Kvaliteta vožnje

Kvalitetu vožnje kandidata za, ovlaštenog ispitivača čini pravovremeno
i sinhronizirano:

1. Praćenje prometnih tokova

- prema tehničkim elementima javne prometne površine,

- prema načinu upravljanja prometom,

- prema drugim sudionicima u prometu.

2. Predviđanje mogućih (najčešćih) pojava i postupaka drugih sudionika
u konkretnoj prometnoj situaciji.

3. Donošenje pravilnih odluka na osnovi relevantnih (mogućih i potrebnih)
opažanja i predviđanja u konkretnoj prometnoj situaciji.

4. Pravilno izvođenje radnji s vozilom na temelju donesene pravilne
odluke i potrebnog predviđanja mogućih pojava i postupaka drugih sudionika
u prometu.

#### 5. Praktično provođenje ispita s kadidatom za vozača

Na dijelu stručnog ispita s kandidatom za vozača, kandidat za ovlaštenog
ispitivača mora pokazati da poznaje pedagoško-didaktičke osnove rada s
kandidatom i u skladu s njima voditi kandidata za vozača na ispitnoj trasi,
tako da:

- vodi kandidata za vozača prema sadržaju ispitnog lista iz upravljanja
vozilom na motorni pogon,

- procijeni i ocijeni postupke i radnje kandidata u skladu s ispitnim
listom,

- ocijeni samostalnu vožnju kandidata i poštivanje prometnih pravila
i propisa,

- ocijeni način ponašanja i reagiranja kandidata u konkretnim prometnim
situacijama.

#### 6. Pismeni prikaz provedbe ispita s kandidatom za vozača s obrazloženjem ocjene

U pismenom prikazu vožnje kandidata za vozača, kandidat za ovlaštenog
ispitivača dužan je pregledno i jasno, korektnim književnim hrvatskim jezikom,
opisati i izložiti:

- elemente ispitne trase na kojoj je proveo ispit,

- nastavne metode i načela prema kojima je vodio, ispitao i ocijenio
kandidata za vozača,

- opažanja o stečenoj razini usvojenih vještina vožnje kandidata i poštivanja
prometnih pravila i propisa,

- opažanja o ponašanju kandidata u konkretnim prometnim situacijama
koje su se dogodile tijekom vožnje,

- svoje mišljenje o tome može li se na osnovi pokazanih znanja, vještina
i ponašanja kandidata za vrijeme vožnje opravdano zaključiti da posjeduje
znanja, vještine i sposobnosti za samostalno i uspješno uključivanje u
promet.

#### 7. Usmeno obrazloženje i obrana pismenog rada

U usmenom obrazloženju svoga pismenog rada kandidat za ovlaštenog ispitivača
odgovara na pitanja člana komisije, objašnjava svoja zapažanja, stavove
i odluke, obrazlaže ocjenu kojom je vrednovao vožnju kandidata za vozača.

Komisija kandidatu za ovlaštenog ispitivača postavlja i druga pitanja
koja su u uskoj svezi sa strukom, budućim zanimanjem ovlaštenog ispitivača,
a koja se odnose na poznavanje sadržaja vezanih za metodiku nastave i obuke,
psihologije poučavanja, didaktike, psihologije poučavanja i psihologije
obuke vožnje te cestovnih vozila.

#### KRITERIJI ZA OCJENJIVANJE ZNANJA KANDIDATA ZA OVLAŠTENOG ISPlTIVAČA

Kriterije za provedbu stručnog ispita utvrđuje Komisija za provedbu
stručnog ispita Hrvatskog autokluba.

1. Poznavanje Prometnih i sigurnosnih pravila, Prometne tehnike i podzakonskih
akata - propisa koji utvrđuju uvjete i način osposobljavanja kandidata
za vozača i uvjete i način polaganja vozačkog ispita, polaže se testom.

2. Broj pitanja i kriteriji za ocjenjivanje su u pravilu slijedeći:

```
______________________________________________________________
```

```
Predmet                 Ukupno pitanja      Dozvoljeni broj
```

```
                        po predmetu         negativnih bodova
```

```
______________________________________________________________
```

```
Prometni propisi              12                    -3
```

```
_______________________________________________________________
```

```
Prometna tehnika               6                    -3
```

```
_______________________________________________________________
```

```
Provedbeni propisi             3                    -1
```

```
_______________________________________________________________
```

```
Ukupno                         21
```

```
_______________________________________________________________
```

3. Na ispitu iz upravljanja vozilom negativno se ocjenjuju prema ispitnom
listu iz upravljanja vozilom na motorni pogon:

- diskreditirajuće greške,

- pogreške koje se kumuliraju.

Diskreditirajuće greške su one greške u vožnji zbog kojih kandidat nije
zadovoljio na ispitu.

Diskreditirajuće greške predstavljaju:

\* neposrednu opasnost za sudionike u prometu te je zbog njih sudionik
u prometu primoran poduzeti neku od izbjegavajućih radnji vozilom (naglo
skretanje, naglo kočenje ili ubrzavanje vozilom, odustajanje od namjere
i slično)

\* postupci suprotni prometnim pravilima, prometnoj signalizaciji ili
drugim oblicima upravljanja prometom

\* izlazak vozilom izvan gabarita prometnice

\* pogrešna upotreba komandi vozila na mjestu ili u pokretu koja je izazvala
neposrednu opasnost.

U pogreške koje se kumuliraju spadaju sva odstupanja od pravilnih postupaka
utvrđenih u nastavnom planu i programu predmeta Upravljanje vozilom na
motorni pogon, te Programa i sadržaja ispita iz Upravljanja vožilom na
motorni pogon, a vrednovane su u ispitnom listu negativno. Ako broj pogrešaka
koje se kumuliraju prijeđe utvrđeni broj u ispitnom listu, kandidat na
ispitu nije zadovoljio.

4. Pismeni rad o provedbi ispita s kandidatom za vozača i obrazloženje
ocjene

Na ovom dijelu ispita kandidat za ovlaštenog ispitivača dužan je pregledno,
jasno, cjelovito i stručno uz korištenje stručne terminologije izložiti
svoje motrište o složenosti i karakteristikama vožnje, upravljanja vozilom
u složenim prometnim uvjetima, kvalificirati najkompliciranije i najopasnije
radnje vozilom u prometu, obrazložiti vezu i međusobni utjecaj teorijskih
znanja na primjenu vještina i ponašanja budućeg vozača u prometu.

Uz svoja zapažanja o vožnji kandidata za vozača, ovlašteni ispitivač
mora navesti kriterije za ocjenjivanje, kao i temeljem čega je ocijenio
razinu, brzinu, točnost i efkasnost stečenih vještina kandidata za vozača.

Nadalje, kandidat za ovlaštenog ispitivača, u pismenom radu opisuje
slijed samoga ispita iz Upravljanja vozilom na motor ni pogon, opisuje
ispitnu trasu, analizira vožnju kandidata, opisuje pogreške koje su učinjene
za vrijeme ispita, komentira cijeli tijek ispita, obrazlaže svoju ocjenu
vožnje, te daje upute za dodatno uvježbavanje određenih radnji.

Kandidat za ovlaštenog ispitivača opisuje u pismenom radu postupak osobnog
pristupa kandidata za vozača, pripremu kandidata za ispit, te način izbjegavanja
eventualnog konflikta s kandidatom za vozača i način ublažavanja konfliktnih
situacije na ispitu.

Komisija u pismenom radu ocjenjuje pismenost i stručnosi kandidata za
ovlaštenog ispitivača.

Pravilnik, NN 40/1995-807
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)